Title: ประกาศคณะกรรมการกำกับการซื้อขายสินค้าเกษตรล่วงหน้า ที่ กป 1/2549 เรื่อง กำหนดให้การเป็นผู้จัดการการซื้อขายล่วงหน้าเป็นธุรกิจการซื้อขายล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า
ที่
กป ๑/๒๕๔๙
เรื่อง
กำหนดให้การเป็นผู้จัดการการซื้อขายล่วงหน้าเป็นธุรกิจการซื้อขายล่วงหน้า[๑]

โดยที่เป็นการสมควรกำหนดให้มีผู้จัดการการซื้อขายล่วงหน้า
เพื่อประกอบธุรกิจที่มีอำนาจหน้าที่ตัดสินใจซื้อขายล่วงหน้าแทนลูกค้า
อันเป็นการเพิ่มทางเลือกใหม่สำหรับผู้ประสงค์จะซื้อขายล่วงหน้าในตลาดสินค้าเกษตรล่วงหน้าแห่งประเทศไทย

อาศัยอำนาจตามความในมาตรา ๓
แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับการซื้อขายสินค้าเกษตรล่วงหน้าจึงออกประกาศ
ดังต่อไปนี้

ข้อ ๑
 ในประกาศนี้
เลขาธิการ หมายความว่า
เลขาธิการคณะกรรมการกำกับการซื้อขายสินค้าเกษตรล่วงหน้า
สำนักงาน หมายความว่า
สำนักงานคณะกรรมการกำกับการซื้อขายสินค้าเกษตรล่วงหน้า

ข้อ ๒
 กำหนดให้การเป็นผู้จัดการการซื้อขายล่วงหน้าเป็นธุรกิจการซื้อขายล่วงหน้าตาม
(๖) ของบทนิยาม ธุรกิจการซื้อขายล่วงหน้า ภายใต้มาตรา
๓ แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒

ข้อ ๓  ผู้จัดการการซื้อขายล่วงหน้า
ตามข้อ ๒ หมายความว่า
ผู้ได้รับอนุญาตจากเลขาธิการให้ประกอบธุรกิจที่มีอำนาจหน้าที่ตัดสินใจซื้อขายล่วงหน้าแทนลูกค้า
และให้หมายความ รวมถึงการส่ง
เพิกถอนหรือแก้ไขคำสั่งซื้อล่วงหน้าหรือคำสั่งขายล่วงหน้าแทนลูกค้าด้วย

ข้อ ๔
 เมื่อประกาศนี้มีผลใช้บังคับ
ให้บุคคลซึ่งประกอบธุรกิจการซื้อขายล่วงหน้า
ประเภทผู้จัดการการซื้อขายล่วงหน้ามีสิทธิยื่นคำขออนุญาตประกอบธุรกิจการซื้อขายล่วงหน้า
ประเภทผู้จัดการการซื้อขายล่วงหน้าต่อเลขาธิการภายในระยะเวลาที่สำนักงานกำหนด
และหากบุคคลดังกล่าวได้ยื่นคำขออนุญาตและได้รับแจ้งเป็นหนังสือถึงการไม่อนุญาตของเลขาธิการ
ให้ถือว่าบุคคลดังกล่าวประกอบธุรกิจการซื้อขายล่วงหน้า
ประเภทผู้จัดการการซื้อขายล่วงหน้าโดยไม่ได้รับอนุญาตจากเลขาธิการ เมื่อพ้นระยะเวลาสิบห้าวันนับตั้งแต่วันถัดจากวันที่ได้รับแจ้งนั้น
หากบุคคลตามวรรคหนึ่งไม่ได้ยื่นคำขออนุญาตประกอบธุรกิจนั้นภายในระยะเวลาที่สำนักงานกำหนดตามวรรคหนึ่ง
ให้ถือว่าบุคคลดังกล่าวประกอบธุรกิจการซื้อขายล่วงหน้า ประเภทผู้จัดการการซื้อขายล่วงหน้าโดยไม่ได้รับอนุญาตจากเลขาธิการเมื่อพ้นระยะเวลาที่สำนักงานกำหนดตามวรรคหนึ่ง
การขออนุญาตและการอนุญาตให้ประกอบธุรกิจตามวรรคหนึ่ง
ให้เป็นไปตามหลักเกณฑ์ วิธีการและเงื่อนไขที่คณะกรรมการกำกับการซื้อขายสินค้าเกษตรล่วงหน้ากำหนด

ข้อ ๕
 ประกาศนี้ให้ใช้บังคับเมื่อพ้นกำหนดหนึ่งร้อยยี่สิบวันนับตั้งแต่วันถัดจากวันที่ประกาศเป็นต้นไป

ประกาศ
ณ วันที่ ๘ พฤษภาคม พ.ศ. ๒๕๔๙
สมคิด
 จาตุศรีพิทักษ์
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า

ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๒๗๒/๒ มิถุนายน ๒๕๕๒